กรมหม่อนไหม ริเริ่มโครงการ “พี่สอนน้อง” ถ่ายทอดองค์ความรู้ด้านหม่อนไหมแก่เจ้าหน้าที่รุ่นใหม่
นายปราโมทย์ ยาใจ อธิบดีกรมหม่อนไหม กล่าวว่า ตามแผนปฏิบัติราชการระยะ 3 ปี (พ.ศ.2563 - 2565) ของกรมหม่อนไหม กำหนดเป้าหมายให้องค์กรมีขีดความสามารถในการบริหารจัดการงานหม่อนไหมอย่างมีประสิทธิภาพ อีกทั้งประกาศกรมหม่อนไหม กำหนดนโยบายการบริหารทรัพยากรบุคคลในด้านการพัฒนาบุคลากร มุ่งเน้นให้บุคลากรมีการพัฒนาความรู้ความเชี่ยวชาญ มีความเป็นมืออาชีพ เรียนรู้งานอย่างต่อเนื่อง มุ่งเน้นประโยชน์ส่วนรวม จากเจ้าหน้าที่ที่มีความเชี่ยวชาญสู่เจ้าหน้าที่รุ่นใหม่ ทั้งในส่วนกลางและส่วนภูมิภาค ล่าสุด กรมหม่อนไหม โดยสำนักงานหม่อนไหมเฉลิมพระเกียรติฯ เขต 4 จังหวัดนครราชสีมาและศูนย์หม่อนไหมเฉลิมพระเกียรติฯ เครือข่าย จัดโครงการ “พี่สอนน้อง” เพื่อให้บุคลากรของกรมหม่อนไหมที่มีความรู้ความสามารถและมีความเชี่ยวชาญงานด้านหม่อนไหม ถ่ายทอดองค์ความรู้สู่เจ้าหน้าที่รุ่นใหม่ ที่เข้ามาปฏิบัติงานด้านหม่อนไหม เพื่อเพิ่มทักษะและประสบการณ์ รวมทั้งให้เกิดความชำนาญงานด้านหม่อนไหมมากยิ่งขึ้น การอบรมดังกล่าวจะมีช่างต้นแบบสิ่งทอ จากศูนย์หม่อนไหมเฉลิมพระเกียรติฯ นครราชสีมา เป็นวิทยากรในการถ่ายทอดความรู้ เทคนิค หลักการให้กับรุ่นน้อง เพื่อนำความรู้ไปปรับใช้ในการถ่ายทอดความรู้ให้กับเกษตรกรด้านหม่อนไหม ซึ่งจัดขึ้นทุกวันพฤหัสบดี สัปดาห์ที่ 2 ของเดือน โดยมีเนื้อหาเกี่ยวกับการลอกกาวเส้นไหมโดยใช้นวัตกรรมใหม่ (แบบใช้ถุงผ้า) การย้อมสีเส้นไหมด้วยสีเคมีที่ได้มาตรฐานการผลิตผ้าไหมตรานกยูงพระราชทาน การย้อมสีเส้นไหมด้วยสีธรรมชาติที่ได้มาตรฐานการผลิตผ้าไหมตรานกยูงพระราชทาน และการจัดการเส้นไหมเพื่อให้มีความเหมาะสมต่อการทอผ้าไหม ซึ่งการจัดการเส้นไหมเพื่อให้มีความเหมาะสมต่อการทอผ้าไหม จะจัดขึ้นในวันที่ 7 – 8 เมษายน 2565 ณ ศูนย์หม่อนไหมเฉลิมพระเกียรติฯ นครราชสีมา